Γνωμοδότηση της Επιτροπής των Περιφερειών για την "Πρόταση απόφασης του Ευρωπαϊκού Κοινοβουλίου και του Συμβουλίου περί της διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC)"

(2004/C 73/14)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την ανακοίνωση της Επιτροπής περί της Διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC) (COM(2003) 406 τελικό - 2003/0147 (COD))·

έχοντας υπόψη την απόφαση του Ευρωπαϊκού Συμβουλίου της 17ης Ιουλίου 2003, σύμφωνα με το άρθρο 156 της Συνθήκης περί ιδρύσεως της Ευρωπαϊκής Κοινότητας, να ζητήσει γνωμοδότηση της ΕΤΠ για αυτό το θέμα·

έχοντας υπόψη την απόφαση του Προέδρου της, της 19ης Ιουνίου 2003, να αναθέσει την κατάρτιση αυτής της γνωμοδότησης στην επιτροπή "Πολιτισμός και Παιδεία"·

έχοντας υπόψη τη γνωμοδότησή της σχετικά με την Αξιολόγηση του προγράμματος ΙDA και μία δεύτερη φάση του προγράμματος ΙDA (CdR 44/98 fin)(1)·

έχοντας υπόψη τη γνωμοδότησή της σχετικά με τα Διευρωπαϊκά τηλεματικά δίκτυα ανταλλαγής δεδομένων μεταξύ δημοσίων διοικήσεων (CdR 48/94)(2)·

έχοντας υπόψη το σχέδιο γνωμοδότησης (CdR 247/2003 rev.) που υιοθετήθηκε στις 2 Οκτωβρίου 2003 από την επιτροπή "Πολιτισμός και παιδεία" με βάση την εισηγητική έκθεση του κ. Risto Koivisto, Δημάρχου της Pirkkala (FIN/PES)·

κατά την 52η σύνοδο ολομέλειάς της, της 19ης και 20ής Νοεμβρίου 2003 (συνεδρίαση της 20ής Νοεμβρίου), υιοθέτησε ομόφωνα την ακόλουθη γνωμοδότηση.

1. Οι απόψεις της Επιτροπής των Περιφερειών

Η Επιτροπή των Περιφερειών

1.1. θεωρεί την πρόταση της Επιτροπής για ένα νέο πρόγραμμα ΙDABC εξαιρετικά σημαντική και βασικό μέσο, μεταξύ άλλων, για την υλοποίηση των στόχων της στρατηγικής της Λισσαβόνας,

1.2. εκφράζει την ικανοποίησή της για το γεγονός ότι στο νέο πρόγραμμα που προτείνεται ελήφθησαν υπόψη οι παλαιότερες απόψεις της για τον σημαντικό ρόλο της τοπικής αυτοδιοίκησης και της περιφερειακής διοίκησης στην ανάπτυξη της ευρωπαϊκής κοινωνίας των πληροφοριών και σημειώνει ότι οι τοπικές και περιφερειακές αρχές της Ευρώπης είναι πρόθυμες να συμμετάσχουν σε μια ευρεία συνεργασία για τη βελτίωση της διαλειτουργικότητας των δημόσιων διοικήσεων και της αποτελεσματικότητας στην παροχή των δημόσιων υπηρεσιών,

1.3. επισημαίνει ότι τα θετικά και πρακτικά επιτεύγματα των προηγούμενων προγραμμάτων ΙDA συνέβαλαν σημαντικά στην προαγωγή της διαλειτουργικότητας των δημόσιων διοικήσεων στην Ευρώπη και συμφωνεί με την Επιτροπή ότι ένα βασικό στοιχείο του προγράμματος πρέπει να είναι η περαιτέρω ανάπτυξη των υφιστάμενων προϊόντων και υπηρεσιών,

1.4. τονίζει ότι οι τοπικές και περιφερειακές αρχές δεν θα πρέπει να αντιμετωπίζονται ως πρωτίστως χρήστες των πανευρωπαϊκών υπηρεσιών ηλεκτρονικής διακυβέρνησης, αλλά ως σημαντικοί πάροχοι αυτών των υπηρεσιών,

1.5. ζητά από την Επιτροπή να λάβει όλα τα απαραίτητα μέτρα για να προωθήσει τον συντονισμό των στόχων του ΙDABC με τους συναφείς στόχους όλων των άλλων υφιστάμενων κοινοτικών προγραμμάτων,

1.6. πιστεύει ότι, ενόψει του σημαντικού και ιδιαίτερου ρόλου που διαδραματίζουν οι τοπικές και περιφερειακές αρχές, πρέπει να τους επιτραπεί να έχουν λόγο στην πολιτική και στρατηγική καθοδήγηση του προγράμματος, π.χ. μέσω της διασφάλισης επαρκούς εμπειρογνωμοσύνης στην επιτροπή διαχείρισης ή στη συμβουλευτική ομάδα που ενδέχεται να συστήσει η Επιτροπή,

1.7. σημειώνει ότι το πρόγραμμα δεν πρέπει να αυξήσει την απομόνωση των δημόσιων διοικήσεων στην Ευρώπη από τον κόσμο που τις περιβάλλει και πιστεύει ότι η ανάπτυξη προτύπων για τη διαλειτουργικότητα απαιτεί εκτενή διεθνή συνεργασία,

1.8. υπογραμμίζει τον κεντρικό ρόλο που διαδραματίζουν οι τοπικές και περιφερειακές αρχές στην παροχή δημόσιων υπηρεσιών που διευκολύνουν την καθημερινή ζωή των πολιτών και των επιχειρήσεων, συμβάλλοντας σημαντικά, για παράδειγμα, στην υλοποίηση των στόχων που σχετίζονται με την ελεύθερη κυκλοφορία,

1.9. εφιστά ιδιαίτερα την προσοχή στην ανάγκη να διασφαλιστεί ότι η ευρύτερη εφαρμογή της τεχνολογίας των πληροφοριών και των επικοινωνιών στις δημόσιες διοικήσεις καθώς και η ταχύτερη, οικονομικότερη, αποτελεσματικότερη και ασφαλέστερη διευρωπαϊκή ανταλλαγή πληροφοριών, με τη συμμετοχή όλων των τοπικών επιπέδων διακυβέρνησης δεν συντελεί μόνο στη βελτίωση των υπηρεσιών, αλλά και στην αύξηση της παραγωγικότητας των δημόσιων διοικήσεων, καθώς και στο γεγονός ότι η πτυχή της βελτιωμένης συνεργασίας των αρχών πρέπει να λαμβάνεται, επίσης, σοβαρά υπόψη κατά την λήψη αποφάσεων για έργα που θα αναληφθούν στο πλαίσιο του προγράμματος,

1.10. θεωρεί σημαντικό, για την εξασφάλιση της αποτελεσματικότητας του προγράμματος, να παρέχονται σε όλα τα επίπεδα διακυβέρνησης επαρκείς πόροι για τις δραστηριότητες που συνάδουν με τους στόχους του προγράμματος και ζητά από την Επιτροπή να διασφαλίσει ότι χρησιμοποιείται για τα σχέδια κατάλληλο μερίδιο των διαθέσιμων κοινοτικών πόρων, ώστε να βελτιωθεί η παραγωγικότητα, όπως αναφέρεται στην πρόταση.

2. Οι συστάσεις της Επιτροπής των Περιφερειών

Σύσταση 1

Άρθρο 3

>Αρχικό κείμενο>

(ε) ευνοούν τη διοργανική συνεργασία μεταξύ των κοινοτικών οργάνων, καθώς και μεταξύ των οργάνων αυτών και των εθνικών, περιφερειακών και τοπικών δημόσιων διοικήσεων, περιλαμβανομένων των εθνικών και περιφερειακών κοινοβουλίων·

>Τροποποιημένο κείμενο>

(ε) ευνοούν τη διοργανική συνεργασία μεταξύ των κοινοτικών οργάνων, καθώς και μεταξύ των οργάνων αυτών και των εθνικών, περιφερειακών και τοπικών δημόσιων διοικήσεων, περιλαμβανομένων των εθνικών και περιφερειακών κοινοβουλίων, και την εθνική συνεργασία όλων των δημόσιων αρχών

Αιτιολογία

Τα σχέδια ΙDA ήταν μέχρι στιγμής κυρίως σχέδια μεταξύ κρατών μελών. Αν και η συνεργασία της Κοινότητας με τις τοπικές και περιφερειακές διοικήσεις είναι σημαντική, η καλή συνεργασία όλων των διοικητικών βαθμίδων στο εθνικό πλαίσιο είναι επίσης καθοριστικός παράγοντας για την επιτυχή υλοποίηση των στόχων.

Σύσταση 2

Άρθρο 11

>Αρχικό κείμενο>

1. Η Ευρωπαϊκή Επιτροπή επικουρείται από επιτροπή, που ονομάζεται επιτροπή τηλεματικής μεταξύ διοικήσεων (TAC) και η οποία αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής.

>Τροποποιημένο κείμενο>

1. Η Ευρωπαϊκή Επιτροπή επικουρείται από επιτροπή, που ονομάζεται επιτροπή τηλεματικής μεταξύ διοικήσεων (TAC) και η οποία αποτελείται από αντιπροσώπους των κρατών μελών, έναν αντιπρόσωπο της περιφερειακής διοίκησης και έναν αντιπρόσωπο της τοπικής αυτοδιοίκησης και προεδρεύεται από τον αντιπρόσωπο της Επιτροπής.

Αιτιολογία

Η παρουσία αντιπροσώπων των κρατών μελών στην επιτροπή εγγυάται επαρκές επίπεδο εμπειρογνωμοσύνης όσον αφορά την ανάπτυξη της ανταλλαγής πληροφοριών ανάμεσα στην Επιτροπή και τα κράτη μέλη. Όμως, βασικός στόχος του προγράμματος ΙDABC είναι η ανάπτυξη πανευρωπαϊκών υπηρεσιών. Οι δημόσιες υπηρεσίες στην Ευρώπη παρέχονται κυρίως από τις τοπικές και περιφερειακές αρχές και αυτές ακριβώς οι υπηρεσίες είναι οι σημαντικές για την καθημερινή ζωή και την ελεύθερη κυκλοφορία των επιχειρήσεων και των πολιτών. Η εμπειρογνωμοσύνη των τοπικών και περιφερειακών αρχών θα είχε θετικό αντίκτυπο στην υλοποίηση των στόχων που αναφέρονται στο άρθρο 1, παράγραφος 2, στοιχεία (α), (β) και (δ) και θα προωθούσε τη διάδοση ορθών πρακτικών σύμφωνα με τον στόχο (η).

Σύσταση 3

Άρθρο 12

>Αρχικό κείμενο>

2. Στην αξιολόγηση προσδιορίζεται η πρόοδος και η τρέχουσα κατάσταση των σχεδίων κοινού ενδιαφέροντος και των οριζόντιων μέτρων που αναφέρονται στα παραρτήματα I και ΙΙ αντιστοίχως.

Στην αξιολόγηση εξετάζονται επίσης, λαμβανομένων υπόψη των δαπανών που πραγματοποίησε η Κοινότητα, τα οφέλη που απέφεραν οι πανευρωπαϊκές υπηρεσίες ηλεκτρονικής διακυβέρνησης και υποδομής στην Κοινότητα ως προς την προώθηση των κοινών πολιτικών και της θεσμικής συνεργασίας στις δημόσιες διοικήσεις, τις επιχειρήσεις και τους πολίτες, εντοπίζονται οι τομείς στους οποίους υπάρχουν περιθώρια βελτιώσεων και ελέγχονται οι συνέργειες με άλλες κοινοτικές δραστηριότητες στον τομέα των πανευρωπαϊκών υπηρεσιών ηλεκτρονικής διακυβέρνησης και υποδομής.

>Τροποποιημένο κείμενο>

2. Στην αξιολόγηση προσδιορίζεται η πρόοδος και η τρέχουσα κατάσταση των σχεδίων κοινού ενδιαφέροντος και των οριζόντιων μέτρων που αναφέρονται στα παραρτήματα Ι και ΙΙ αντιστοίχως.

Στην αξιολόγηση εξετάζονται επίσης, λαμβανομένων υπόψη των δαπανών που πραγματοποίησε η Κοινότητα, τα οφέλη που απέφεραν οι πανευρωπαϊκές υπηρεσίες ηλεκτρονικής διακυβέρνησης και υποδομής στην Κοινότητα, στα κράτη μέλη και στις τοπικές και περιφερειακές διοικήσεις ως προς την προώθηση των κοινών πολιτικών και της θεσμικής συνεργασίας στις δημόσιες διοικήσεις, τις επιχειρήσεις και τους πολίτες, εντοπίζονται οι τομείς στους οποίους υπάρχουν περιθώρια βελτιώσεων και ελέγχονται οι συνέργειες με άλλες κοινοτικές δραστηριότητες στον τομέα των πανευρωπαϊκών υπηρεσιών ηλεκτρονικής διακυβέρνησης και υποδομής.

Αιτιολογία

Η αξιολόγηση πρέπει να καλύπτει τον αντίκτυπο του προγράμματος στην παραγωγικότητα και την ανάπτυξη υπηρεσιών σε όλους τους τομείς της δημόσιας διοίκησης και να περιγράφει επίσης τα αποτελέσματα που επιτυγχάνονται στο τοπικό και το περιφερειακό επίπεδο.

Σύσταση 4

Άρθρο 15

>Αρχικό κείμενο>

2. Με την επιφύλαξη της συμμόρφωσης με τις μελλοντικές δημοσιονομικές προοπτικές, το δημοσιονομικό ποσό αναφοράς για την εκτέλεση της κοινοτικής δράσης που προβλέπεται από την παρούσα απόφαση για την περίοδο από την 1η Ιανουαρίου 2007 έως την 31η Δεκεμβρίου 2009 καθορίζεται σε 89,6 εκατομμύρια ΕUR, εκ των οποίων:

i) 44,2 εκατομμύρια ΕUR για σχέδια κοινού ενδιαφέροντος

ii) 45,4 εκατομμύρια ΕUR για οριζόντια μέτρα.

>Τροποποιημένο κείμενο>

2. Με την επιφύλαξη της συμμόρφωσης με τις μελλοντικές δημοσιονομικές προοπτικές, το δημοσιονομικό ποσό αναφοράς για την εκτέλεση της κοινοτικής δράσης που προβλέπεται από την παρούσα απόφαση για την περίοδο από την 1η Ιανουαρίου 2007 έως την 31η Δεκεμβρίου 2009 καθορίζεται σε >S>89,6>/S>109,6 εκατομμύρια ΕUR, εκ των οποίων:

i) >S>44,2>/S>54,2 εκατομμύρια ΕUR για σχέδια κοινού ενδιαφέροντος

ii) >S>45,4>/S>55,4 εκατομμύρια ΕUR για οριζόντια μέτρα.

Αιτιολογία

Το προτεινόμενο πρόγραμμα θα μπορούσε να έχει σημαντικό αντίκτυπο στη βελτίωση της παραγωγικότητας των δημόσιων διοικήσεων και στην ανάπτυξη πανευρωπαϊκών υπηρεσιών ηλεκτρονικής διακυβέρνησης. Πρέπει να εξασφαλιστεί η αποτελεσματικότητα του προγράμματος μέσω της επαρκούς του χρηματοδότησης με μεταφορά πόρων από λιγότερο σημαντικούς στόχους.

Σύσταση 5

ΠΑΡΑΡΤΗΜΑ Ι

>Αρχικό κείμενο>

B. ΚΟΙΝΟΤΙΚΕΣ ΠΟΛΙΤΙΚΕΣ ΚΑΙ ΔΡΑΣΤΗΡΙΟΤΗΤΕΣ

>Τροποποιημένο κείμενο>

B. ΚΟΙΝΟΤΙΚΕΣ ΠΟΛΙΤΙΚΕΣ ΚΑΙ ΔΡΑΣΤΗΡΙΟΤΗΤΕΣ

>Αρχικό κείμενο>

...

>Τροποποιημένο κείμενο>

...

>Αρχικό κείμενο>

17. Συστήματα πληροφόρησης που επιτρέπουν τη συμμετοχή των εθνικών κοινοβουλίων και της κοινωνίας των πολιτών στη νομοθετική διαδικασία.

>Τροποποιημένο κείμενο>

17. Συστήματα πληροφόρησης που επιτρέπουν τη συμμετοχή των εθνικών και των περιφερειακών κοινοβουλίων και της κοινωνίας των πολιτών στη νομοθετική διαδικασία.

Αιτιολογία

Ο ρόλος των περιφερειακών κοινοβουλίων με νομοθετικές εξουσίες πρέπει να λαμβάνεται υπόψη στην ανάπτυξη συστημάτων πληροφόρησης.

Σύσταση 6

ΠΑΡΑΡΤΗΜΑ ΙΙ

>Αρχικό κείμενο>

B. ΣΤΡΑΤΗΓΙΚΕΣ ΚΑΙ ΥΠΟΣΤΗΡΙΚΤΙΚΕΣ ΔΡΑΣΤΗΡΙΟΤΗΤΕΣ

>Τροποποιημένο κείμενο>

B. ΣΤΡΑΤΗΓΙΚΕΣ ΚΑΙ ΥΠΟΣΤΗΡΙΚΤΙΚΕΣ ΔΡΑΣΤΗΡΙΟΤΗΤΕΣ

>Αρχικό κείμενο>

...

>Τροποποιημένο κείμενο>

...

>Αρχικό κείμενο>

3. Υποστηρικτικές δραστηριότητες που αναλαμβάνονται για την υποστήριξη της διάδοσης ορθών πρακτικών όσον αφορά την εφαρμογή τεχνολογιών της πληροφορίας σε δημόσιες διοικήσεις, όπως τα εξής:

α) εκθέσεις, ιστοχώροι, συνέδρια και, γενικά, πρωτοβουλίες που απευθύνονται στο κοινό

β) παρακολούθηση, ανάλυση και διαδικτυακή διάδοση πρωτοβουλιών και βέλτιστων πρακτικών που αφορούν τις δράσεις ηλεκτρονικής διακυβέρνησης σε επίπεδο κρατών μελών και Κοινότητας, καθώς και σε διεθνές επίπεδο

γ) προώθηση της διάδοσης βέλτιστων πρακτικών στη χρήση, π.χ. λογισμικού ανοικτής πηγής από τις δημόσιες διοικήσεις.

>Τροποποιημένο κείμενο>

3. Υποστηρικτικές δραστηριότητες που αναλαμβάνονται για την υποστήριξη της διάδοσης ορθών πρακτικών όσον αφορά την εφαρμογή τεχνολογιών της πληροφορίας σε δημόσιες διοικήσεις, όπως τα εξής:

α) εκθέσεις, ιστοχώροι, συνέδρια και, γενικά, πρωτοβουλίες που απευθύνονται στο κοινό

β) παρακολούθηση, ανάλυση και διαδικτυακή διάδοση πρωτοβουλιών και βέλτιστων πρακτικών που αφορούν τις δράσεις ηλεκτρονικής διακυβέρνησης σε επίπεδο κρατών μελών, περιφερειακών και τοπικών διοικήσεων και Κοινότητας, καθώς και σε διεθνές επίπεδο

γ) προώθηση της διάδοσης βέλτιστων πρακτικών στη χρήση, π.χ. λογισμικού ανοικτής πηγής από τις δημόσιες διοικήσεις.

Αιτιολογία

Ο ρόλος που διαδραματίζουν οι δημόσιες διοικήσεις στην παροχή υπηρεσιών ηλεκτρονικής διακυβέρνησης είναι καθοριστικός και σημαντικός για τους στόχους του προγράμματος.

Βρυξέλλες, 20 Νοεμβρίου 2003.

Ο Πρόεδρος

της Επιτροπής των Περιφερειών

Albert Bore

(1) ΕΕ C 251 της 10.8.1998, σ. 1.

(2) ΕΕ C 217 της 6.8.1994, σ. 32.